
A Szigetköz aktív turisztikai fejlesztéseinek vizsgálata

Kulcsszavak: aktív turizmus; Szigetköz; termékfejlesztés; együttműködés; fenntarthatóság
A pályamű a Szigetköz Tájvédelmi Körzet (Szigetköz) aktív turizmusának fejlesztési lehetőségeit vizsgálja, célja a térség turisztikai potenciáljának feltárása és a fenntartható fejlődés elősegítése. A dolgozat a helyi, turisztikai szakemberek számára nyújt iránymutatást a jövőbeni fejlesztési irányokhoz, figyelembe véve a globális turizmus trendjeit és a helyi adottságokat. A fő kutatási kérdés (K: Milyen innovatív, fenntartható és élményalapú fejlesztésekre van szükség a bakancsos, a kerékpáros és a vízi turizmus fellendítéséhez a Szigetközben?) a Szigetköz turisztikai termékfejlesztési lehetőségeire összpontosít, hogy a régió ne csupán a turisták mellett a helyi közösségek számára is vonzó legyen.
A szakirodalmi áttekintés az aktív turizmus típusait és trendjeit ismerteti, kiemelve a gyalogos, a kerékpáros és a vízi turizmus fejlesztési szempontjait, majd a turisztikai termékfejlesztés fontos aspektusainak ismertetése után a Szigetköz turisztikai és gazdasági bemutatására kerül sor.
Az empirikus kutatás kvalitatív módszertanra épül. A mélyinterjús kutatás résztvevői között szerepeltek helyi vállalkozók, illetve turisztikai szakemberek.
A primer kutatás eredményei alapján az interjúalanyok feltárták a Szigetköz erősségeit és gyengeségeit, megfogalmaztak fejlesztési lehetőségeket és veszélyeket is a régióval kapcsolatban. Kiemelték, hogy bár jól teljesít a régió a turizmus szempontjából, a fejlesztendő területek kiaknázásával magasabb turisztikai potenciál érhető el a térségben. Az együttműködési lehetőségeket vizsgálva ismertették, hogy a közös munka fejlesztendő, hiszen az elengedhetetlen a hosszú távú fejlődéshez. Az interjúalanyok egy Szigetközi Aktív Turisztikai Stratégiával kapcsolatban is megfogalmazták az elvárásaikat, amely során meghatározták többek között a konkrét fejlesztési javaslataikat, a célcsoportot és az időtávot is
A dolgozatban három fejlesztési javaslat kerül bemutatásra. A turisztikai termékek összekapcsolásával az aktívturisztikai kínálat bővítése és a régió megismertetése a cél. A Sziget-Köz Programsorozat a programkínálat bővítése mellett a térségi együttműködést segíti elő, az önkormányzatok, a vállalkozók és a helyi turisztikai szolgáltatók összefogásával egy színes és nagy célcsoport igényeit lefedő esemény a cél. A Szigetközi Nemzetközi Aktív Turisztikai Konferencia a térségi turisztikai szereplők összefogását és a tapasztalatcserét helyezi előtérbe.



